יאיר כהן

יאיר כהן (נולד ב-16 ביולי 1954) הוא קצין צה"ל במיל' בדרגת תת-אלוף, ששירת כמפקד יחידה 8200. מאז שחרורו כיהן כמנהל כללי וכדירקטור במספר חברות, בהן אלרון, אלביט מערכות, אלקטרה מוצרי צריכה, Ectel, אינפיניטי בית השקעות ועוד. כיום הוא מרצה לסייבר במסגרת לימודי תואר שני באוניברסיטאות תל אביב, בר-אילן וחיפה.

==ביוגרפיה==
גדל בקיבוץ עין החורש. הוריו חנה וינו הגיעו לקיבוץ בשנת 1939 בהיותם בני 16 ברכבת האחרונה שבה הנאצים נתנו ליהודים לעזוב את צ'כוסלובקיה. בשנת 1972 למד ערבית בגבעת חביבה על מנת להיות גשר אנושי לחברה הערבית במדינת ישראל.

סיים ב-1985 תואר ראשון בהיסטוריה, בלשון ובספרות ערבית מאוניברסיטת בר-אילן ובשנת 2000 קיבל תואר שני במנהל עסקים וניהול משאבים לאומיים מהאוניברסיטה לביטחון לאומי בוושינגטון.

נשוי לדפנה ולהם ארבעה ילדים.

== שירות צבאי ==
התגייס לחיל המודיעין בשנת 1973, במחזור הראשון שהגיע ליחידה 8200 לאחר מלחמת יום הכיפורים. עשה את שירותו בסדיר ובקבע כקב"ר בבסיס אום חשיבה למול מצרים - זירת היעד העיקרית בשנים אלו. 

בשנים 1981–1983 הוביל כקצין הב"ר המרחבי את ייצוב מערך מודיעין האותות החדש של היחידה בנגב לאחר הנסיגה מסיני. 

בשנים 1985–1990 הוצב באג"ם היחידה, ובהמשך התמנה כסא"ל לענף שתפקידו להגדיר את הצרכים המבצעיים של היחידה למרכזי הפיתוח הטכנולוגיים. 

בשנים 1990–1993 התמנה לראש הזירה הצפונית ביחידה שמיקודה העיקרי הוא זירות סוריה ועיראק. לצד המעקב הסיגינטי על סוריה כזירת היעד העיקרית מול ישראל עלה והתפתח האיום מעיראק של סדאם חוסיין. כהן שימש ראש הזירה לכיסוי הסיגינטי של היחידה במלחמת המפרץ.

בשנים 1993–1996  שירת כמפקד מרכז המודיעין של היחידה בדרגת אל"ם. בשנים אלו התווספה לראשונה לכיסוי המודיעיני הרחב של 8200 הזירה הפלסטינית. היחידה הקימה לשם כך תשתית טכנולוגית, סיגינטית ומודיעינית. 

בשנים 1996–1999 שירת כסגן מפקד היחידה שאחראי על בניין הכוח ועל תוכנית העבודה היחידתית. 

לאחר לימודי תואר שני בוושינגטון שירת בשנים 2001–2005 כמפקד יחידה 8200. אתגרי היחידה בשנים אלו בתחום אספקת המודיעין ובתחום הפיתוח הטכנולוגי היו עצומים. בזירה הפלסטינית חזרו ונשנו פיגועי טרור ששיאם בפרוץ האינתיפאדה השנייה וסופם עם מבצע "חומת מגן". בזירה הלבנונית והאיראנית נמשך האתגר המודיעיני מול חזבאללה, משמרות המהפכה והגרעין. בזירה העיראקית פרצה מלחמת המפרץ השנייה  שהסתיימה בהפלתו של סדאם חוסיין. במקביל לאיומים ארוכי השנים האלו התרכזה היחידה בעליית האיום מצד ארגוני הג'יהאד האסלאמיים העולמיים שמכוונים כנגד ישראל, כפיגועים בקניה,  ושיאם כנגד ארצות הברית בפיגועי 11 בספטמבר. בשנים אלו זכתה היחידה לפרסי הוקרה כפרס ביטחון ישראל, פרס הרמטכ"ל ועוד.

בתום ארבע שנים בתפקיד מפקד היחידה, בשנת 2005 כהן השתחרר מצה"ל.

== תפקידים בעולם העסקי ==
ביולי 2005 התמנה לסגן נשיא חברת ההשקעות אלרון וכלל אנרגיה מקבוצת IDB. במסגרת זו הוביל השקעות וכיהן כדירקטור במספר חברות בת של אלרון בהן סטרלינג, רדלייב, סייפנד, RDC, אטלנטיום, אקוויז, 3DV ועוד. כמו כן כיהן מטעם חברת כלל תעשיות כיו"ר ECtel שנסחרה בנאסד"ק עד מכירתה ב-2009 ל-cVIDYA.

ב-2009 הקים את חטיבת הסייבר בחברת אלביט מערכות וכיהן בתפקיד זה עד 2015.

בשנים 2015 ו-2016 היה מנכ"ל קבוצת ההשקעות הטכנולוגיות של פרי-טק, ובמסגרת זו עדיין מכהן כיו"ר חברת החישה החקלאית אגרינת.

במקביל מאז שנת 2009 פעל כדירקטור וכיועץ בחברות רבות כ-TSG IT, אבוני, ביונד מוביליטי, אינפיניטי בית השקעות, האקר-יו ועוד.

== פעילויות אחרות ==
בין השנים 2012–2018 היה חבר ויו"ר של פרס הרמטכ"ל ומפא"ת לטכנולוגיות ולטכנולוגים המצטיינים בצה"ל. כמו כן נמנה עם חבר השופטים לפרס יצחק שדה לספרות צבאית.

החל משנת 2016 מלמד מגוון קורסים בתחום הסייבר במסגרת לימודי תואר שני באוניברסיטאות: תל אביב, בר-אילן וחיפה.

כיהן כדירקטור בבית הספרים הלאומי והשתתף כדובר לרגל הוצאת ספריהם של עמוס עוז, חיים גורי, דויד גרוסמן, אריאל הירשפלד, אמיר גוטפרוינד, שירלי אברהמי ובהרצאות באירועים ספרותיים שונים.

בשנת 2022 נשא דברים<ref></ref> בטקס חלקת אותות "ההגנה" בקיבוץ עין החורש, אשר שני הוריו, ינו וחנה כהן, נמנו בין מקבלי האותות.

==קישורים חיצוניים==

* [https://politics.biu.ac.il/node/1011 תא"ל יאיר כהן] באתר אוניברסיטת בר-אילן 
* [https://web.archive.org/web/20151117230224/http://2013.presidentconf.org.il/speaker/תאל-מיל-יאיר-כהן-ישראל/ יאיר כהן] בוועידת הנשיא
* [http://www.bloomberg.com/research/stocks/private/person.asp?personId=25333492&privcapId=27978323&previousCapId=874109&previousTitle=BANK%20HAPOALIM%20BM יאיר כהן] באתר בלומברג

מאמרים וסרטונים:
* יאיר כהן, [https://kotar.cet.ac.il/KotarApp/Viewer.aspx?nBookID=94827910#24.9665.6.default פרידה ממעצמת מודיעין] דברים בסיום תפקידו כמפקד יחידה 8200, מבט מל"מ, גיליון 41, יוני 2005, עמ' 25
* [https://youtu.be/REd6g1khecA שווה מחשבה] - שיחה מצולמת בערוץ 1 בין יאיר כהן וחיים גורי.
* [https://drive.google.com/file/d/1HOOzm2_cgZ2b6DHf3RgwT4jxMMuSd1Nl/view?usp=sharing מאמר לספר זיכרון לחיים גורי,] קצין מודיעין טוב חייב לדעת שירה
* [https://www.youtube.com/watch?v=qtj-E-BoPkA ראיון מצולם] עם הנשיא שמעון פרס על שירת רחל המשוררת
* [https://drive.google.com/file/d/1UoCW3yV9DiYridIEhV_sPR0fbui61QwF/view?usp=sharing תמונת ניצחון או תמונת הפסד] - על דמותו של אבא קובנר לאור סרטו של אבי נשר
* [https://docs.google.com/presentation/d/1lKEIH05PnJuwxiC7eGYTJobqwL4Z00Np/edit?usp=sharing&ouid=107014139717950796055&rtpof=true&sd=true מצגת] לאירוע בסינמטק על "חלום, שבר ותיקון"
* משכנות שאננים, [https://youtu.be/pE5FXbRgj18 מחווה מצולמת] לעמוס עוז עם הוצאת "סיפור על אהבה וחושך". 
* [https://youtu.be/UXHOEFFQwmw קטע וידאו] לחגיגת ה-70 לדב לאוטמן
* [https://drive.google.com/file/d/1a5Dyr4j6D2bwJ8-WJnwqsb4hlRPZ792F/view?usp=sharing הספד] למפקד יחידת 8200 תא"ל יואל בן-פורת מהספר "מילים בסוף הדרך", הספדים ישראלים
* [https://drive.google.com/file/d/1zNxf4z2CtwQzRwiDm0J8kIhMCtBU9Xsu/view?usp=sharing סייבר מאניה], ביקורת על ספרם של ד"ר אביתר מתניה ועמיר רפפורט
* [https://youtu.be/VpcG-OrEVxQ דברים לאירוע] הוצאת ספרה של אביה רבין "פקעות האהבה" בקיבוץ עין החורש

==הערות שוליים==

קטגוריה:עין החורש: אישים
קטגוריה:תתי-אלופים בצה"ל
קטגוריה:מפקדי יחידה 8200
קטגוריה:מנכ"לים יוצאי שירות קבע בצה"ל
קטגוריה:מנכ"לים ישראלים
קטגוריה:דירקטורים ישראלים
קטגוריה:עובדי אלביט מערכות
קטגוריה:בוגרי אוניברסיטת בר-אילן
קטגוריה:בוגרי האוניברסיטה לביטחון לאומי
קטגוריה:ישראלים שנולדו ב-1954
קטגוריה:חיילי חיל המודיעין במלחמת לבנון הראשונה